

**Қоғамдық медиаторлар тізілімін жүргізу қағидаларын бекіту туралы**

Қазақстан Республикасы Ақпарат және қоғамдық даму министрінің 2022 жылғы 21 сәуірдегі № 126 бұйрығы. Қазақстан Республикасының Әділет министрлігінде 2022 жылғы 25 сәуірде № 27748 болып тіркелді.

      "Медиация туралы" Қазақстан Республикасы Заңының 8-1-бабының 10) тармақшасына сәйкес, БҰЙЫРАМЫН:

      1. Қоса беріліп отырған қоғамдық медиаторлар тізілімін жүргізу қағидалары бекітілсін.

      2. Қазақстан Республикасы Ақпарат және қоғамдық даму министрлігінің Азаматтық қоғам істері комитеті Қазақстан Республикасының заңнамасында белгіленген тәртіппен:

      1) осы бұйрықты Қазақстан Республикасы Әділет министрлігінде мемлекеттік тіркеуді;

      2) осы бұйрықты Қазақстан Республикасы Ақпарат және қоғамдық даму министрлігінің ресми интернет-ресурсында орналастыруды;

      3) осы бұйрық Қазақстан Республикасы Әділет министрлігінде мемлекеттік тіркелгеннен кейін он жұмыс күні ішінде осы тармақтың 1) және 2) тармақшаларында көзделген іс-шаралардың орындалуы туралы мәліметтерді Қазақстан Республикасы Ақпарат және қоғамдық даму министрлігінің Заң департаментіне ұсынуды қамтамасыз етсін.

      3. Осы бұйрықтың орындалуын бақылау жетекшілік ететін Қазақстан Республикасының Ақпарат және қоғамдық даму вице-министріне жүктелсін.

      4. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
| *Қазақстан Республикасы*  *Ақпарат және қоғамдық даму министрі* | *А. Умаров* |

|  |  |
| --- | --- |
|  | Қазақстан Республикасы Ақпарат және қоғамдық даму министрінің |
|  | 2022 жылғы 21 сәуірдегі |
|  | № 126 Бұйрықпен бекітілген |

**Қоғамдық медиаторлар тізілімін жүргізу қағидалары**

      1. Осы қоғамдық медиаторлар тізілімін жүргізу қағидалары (бұдан әрі – қағидалар) "Медиация туралы" Қазақстан Республикасы Заңының (бұдан әрі – заң) 8-1-бабының 10) тармақшасына сәйкес әзірленді және қоғамдық медиаторлар тізілімін жүргізу тәртібін айқындайды.

      2. Осы Қағидаларда мынадай негізгі ұғымдар пайдаланылады:

      1) медиатор – Заңның талаптарына сәйкес кәсіби негізде немесе қоғамдық негізде медиацияны жүргізу үшін тараптар тартатын тәуелсіз жеке тұлға;

      2) медиация – тараптардың ерікті келісімі бойынша іске асырылатын, олардың өзара қолайлы шешімге қол жеткізуі мақсатында медиатордың (медиаторлардың) жәрдемдесуімен тараптар арасындағы дауды (дау-шарды) реттеу рәсімі;

      3) медиация саласындағы уәкілетті орган (бұдан әрі – уәкілетті орган) – медиация саласындағы мемлекеттік саясатты іске асыруды және қызметті мемлекеттік реттеуді жүзеге асыратын орталық атқарушы орган.

      3. Облыстық маңызы бар қаланың, қаладағы ауданның, аудандық маңызы бар қаланың, кенттің, ауылдың, ауылдық округтің әкімі медиаторларды Заңның 9-бабының талаптарына сәйкес келген жағдайда тиісті өтінішті алған күннен бастап күнтізбелік он күн ішінде хабарлама тәртібімен қоғамдық медиаторлар тізіліміне қосады.

      Өтініш жазбаша түрде не электрондық цифрлық қолтаңба қойылған электрондық құжат түрінде жіберіледі.

      4. Медиаторды қоғамдық медиаторлар тізіліміне қоспаған жағдайда облыстық маңызы бар қала, қаладағы аудан, аудандық маңызы бар қала, кент, ауыл, ауылдық округ әкімі тиісті өтінішті алған күннен бастап күнтізбелік он күн ішінде бас тарту себептері туралы жазбаша түрде дәлелді жауап береді.

      5. Тізілімді осы Қағидаларға қосымшаға сәйкес нысан бойынша облыстық маңызы бар қаланың, қаладағы ауданның, аудандық маңызы бар қаланың, кенттің, ауылдың, ауылдық округтің әкімі жүргізеді.

      6. Облыстық маңызы бар қаланың, қаладағы ауданның, аудандық маңызы бар қаланың, кенттің, ауылдың, ауылдық округтің әкімі тиісті өтінішті алған күннен бастап күнтізбелік он күн ішінде хабарлама жасау тәртібімен қоғамдық медиаторлар тізілімінен медиаторларды алып тастайды.

      Өтініш жазбаша түрде не электрондық цифрлық қолтаңба қойылған электрондық құжат түрінде жіберіледі.

|  |  |
| --- | --- |
|  | Қоғамдық медиаторлар тізілімін жүргізу қағидаларына қосымша |

**Қоғамдық медиаторлар тізілімі**

|  |  |  |  |  |  |  |
| --- | --- | --- | --- | --- | --- | --- |
| №  р/с | Медиатордың тегі, аты және әкесінің аты (егер ол жеке басты куәландыратын құжатта көрсетілсе) | Медиатордың заңды мекен-жайы | Медиатордың байланыс деректері (пошталық мекенжайы немесе электрондық мекенжайы не телефон немесе телефакс нөмірі) | Медиатордың маманданып жүрген медиация саласы туралы мәліметтер | Медиатордың медиацияны жүзеге асыратын тілі туралы мәліметтер | Медиатордың қызметін тоқтата тұру туралы мәліметтер |
|  |  |  |  |  |  |  |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК